طالبانو د روغتیا د سازمان او سره صلیب په فعالیتونو بندیز لګولی
وسله وال طالبان وايي دوی په افغانستان کې تر خپل کنترول لاندې سیمو کې د روغتیا د نړیوال سازمان او سره صلیب فعالیتونه بند کړي دي.
طالبان وایي دا کار یې د واکسین د کمپاین پر مهال د ځینو "مشکوکو" فعالیتونو له کبله بند کړی دی چې د دوی تر دویم اعلان پورې به بند پاتې وي. د طالبانو ویاند ذبیح الله مجاهد ویلي دي چې په افغانستان کې روانې جګړې حالت سخت پیچلی کړی دی او دغو سازمانونو د "د طالبانو د لارښوونې" په اساس فعالیت نه کاوه. په همدې حال کې د سره صلیب نړیوالې ټولنې ویلي دي چې په افغانستان کې یې خپل فعالیتونه ځنډولي دي. د سره صلیب نړیوالې ټولنې ویاند رابن ودو د فرانسې خبري اژانس ته ویلی دي چې دوی په افغانستان کې خپل فعالیتونه ځنډولي دي. دی وایي چې د طالبانو په پرېکړې خبر شوي دي او دوی له همدې کبله خپل فعالیتونه ځنډولي دي. د رویټرز خبري اژانس د طالبانو د ویاند له خولې لیکلي دي چې د روغتیا نړیوال سازمان او سره صلیب له طالبانو سره د شوي تړون په اساس فعالیتونه نه کول او په ادعا یې د واکسین د کمپاین پر مهال یې ځینې "مشکوک" کارونه کړي دي. خو په دې اړه نور جزیات ورکړل شوي نه دي. طالبانو ویلي دي چې نورې خیریه ټولنې د وسله والو طالبانو تر کنترول لاندې سیمو کې خپل فعالیتونه روان ساتلی شي. تر دې دمه د روغتیا نړیوال سازمان د طالبانو د دغه اقدام په اړه څه نه دي ویلي. همدا څو ورځې مخکې د مایکروسافټ شرکت مشر بیل ګېټس چې په نړۍ کې د ګوزڼ ضد کمپاین کوي ویلي وو چې وسله وال طالبان په افغانستان کې د پولیو د واکسین د کمپاین مخه نیسي. دا په داسې حال کې ده چې د روغتیا نړیوال سازمان په افغانستان کې د واکسین کمپاین پیل کړی دی. افغانستان په نړۍ کې یوازینی هېواد دی چې د ګوزڼ تازه پېښې په کې ثبتې شوي او دغه ویروس سخت ځپلی دی.